Talentkompetisie vir almal van 5 tot 25 | Maroela Media
Talentkompetisie vir almal van 5 tot 25
Open Call Industries, onder leiding van die akteur Wynand van Vollenstee en sakevrou Mariaan du Plessis, bied die Kids Talent Festival aan, ŉ unieke, professionele talentkompetisie spesifiek vir die jeug.
Die Kids Talent Festival bied aan jong opkomende talente tussen die ouderdom van 5 en 25 ŉ geleentheid om hulself aan die professionele vermaaklikheidswêreld bekend te stel en ongeëwenaarde ondervinding op te doen. Nasionale en internasionale beoordelaars wat almal aktief in die vermaaklikheidsbedryf werk, sal individuele terugvoer gee en meestersklasse aanbied en alle deelnemers sal as meer gevormde en afgeronde kunstenaars groei.
Kategorieë sluit in drama, sang, dans & instrumentaal (ligte musiek & klassiek), elk met verskeie genres per afdeling. Deelnemers kan aan meer as een afdeling deelneem en dus hul talent op verskeie platforms ten toon stel.
Deelnemers sal nie net ondervinding in die professionele milieu ervaar nie, want verskeie spesiale toekennings sowel as pryse ter waarde van R350 000 is ook op die spel. Let wel dat hierdie nie net ŉ gewone talentkompetisie vir vermaak is nie, maar ŉ fantastiese platform vir jong kunstenaars met hul oog op ŉ professionele uitvoerende loopbaan.
Inskrywings en verdere inligting is beskikbaar by die webtuiste www.kidstalentfestival.co.za. Inskrywings sluit op 20 Junie 2019.
Kids Talent Festival promosie